Temeljem **„Odluke o produljenju važenja** [**Odluke**](http://www.vukovar.hr/images/stories/files/uog/2015/Javni_poziv_bespovratne_potpore_poljoprivreda/PROGRAM-POLJOPRIVREDE-2015.pdf) **o potporama poljoprivredi za razdoblje od 2016. do 2020. godine, za naredno razdoblje od 2021. do 2027. godine“** (Službeni vjesnik Varaždinske županije broj 83/20), objavljuje se sljedeći:

**JAVNI  POZIV**

**za dodjelu potpora male vrijednosti u  
poljoprivredi Varaždinske županije u 2024. godini**

**1. PREDMET JAVNOG POZIVA**

Dodjela bespovratne potpore male vrijednosti u poljoprivredi na području Varaždinske županije u 2024. godini za sljedeća ulaganja u poljoprivredi:

**MJERA 1. Okrupnjavanje i povećanje poljoprivrednog zemljišta**

Potpora gospodarstvima koja se odlučuju na povećanje, okrupnjavanje i uređenje svog zemljišnog posjeda i to s dvije osnove:

a) 331,80 EUR po 1 ha poljoprivrednog zemljišta kupljenog u svrhu povećanja ukupnih poljoprivrednih površina na poljoprivrednom gospodarstvu, s time da najmanja poticana površina iznosi 0,25 ha u jednom komadu,

b) 464,52 EUR po 1 ha poljoprivrednog zemljišta kupljenog u svrhu okrupnjavanja postojećih parcela kupnjom ili zamjenom sa susjednim poljoprivrednim zemljištem.

Maksimalan iznos sredstava potpore po jednom korisniku iznosi najviše 1.990,84 EUR godišnje.

**MJERA 2. Analiza poljoprivrednog zemljišta**

U cilju poboljšanja strukture obradivih površina i osiguranja profitabilnije poljoprivredne proizvodnje, sufinancirat će se analize poljoprivrednog zemljišta. Analizu tla provode ovlašteni laboratoriji (institucije) na području Republike Hrvatske. Sufinancirat će se trošak jedne analize tla maksimalno s 33,18 EUR, te kupnja materijala za odkiseljavanje tla u iznosu do 10,61 EUR/t. Minimalna površina za analizu tla iznosi 0,20 ha.

Jednom korisniku se najviše može sufinancirati 15 analiza godišnje.

**MJERA 3. Očuvanje tradicionalnih proizvoda, obrta i usluga**

Cilj ove mjere je zaštita i razvoj tradicionalnih proizvoda, obrta i usluga kako bi se očuvala vrijedna baština te običaji ruralnih sredina, potaknuo razvoj kulturnog identiteta te podigla razina kvalitete života.

Potpora se odobrava u visini do 50% dokumentiranih troškova a maksimalan iznos sredstava potpore po jednom korisniku iznosi najviše 2.654,45 EUR godišnje.

**MJERA 4. Cjeloživotno obrazovanje**

Cilj mjere je jačanje i nadogradnja formalno stečenog obrazovanja, znanja i vještina.

Potpora se dodjeljuje za dio troškova edukacije i stručnog osposobljavanja za rad na poljoprivredi i na gospodarstvu. Potpora se dodjeljuje u visini do 50% ukupnih troškova edukacije, a najviše do 663,61 EUR po korisniku godišnje.

**MJERA 5. Podizanje trajnih nasada**

U cilju stvaranja novih nasada, Varaždinska županija subvencionirat će nabavku kvalitetnih voćnih sadnica te sadnica ljekovitog i aromatičnog bilja. Voćne sadnice subvencionirat će se u visini 25 % nabavne cijene do maksimalnog iznosa prema niže navedenoj tablici:

|  |  |  |  |
| --- | --- | --- | --- |
| Redni broj | Vrsta voćnih sadnica | Min. kupljeno sadnica | Maksimalno subvencije po  voćnoj sadnici (EUR/kn) |
| 1. | Jabuka – M9 | 450 | **0,53** |
| 2. | Jabuka –MM106 | 180 | **0,53** |
| 3. | Ljeska | 80 | **0,53** |
| 4. | Trešnja | 150 | **1,06** |
| 5. | Višnja, šljiva | 80 | **1,06** |
| 6. | Borovnica | 250 | **1,32** |
| 7. | Kruška | 330 | **0,92** |
| 8. | Kruška viljamovka | 100 | **1,19** |
| 9. | Breskva, nektarina, marelica | 180 | **1,06** |
| 10. | Malina | 1000 | **0,39** |
| 11. | Kupina, ribizl | 650 | **0,39** |
| 12. | Jagode | 1500 | **0,06** |
| 13. | Orah cijepljeni | 25 | **3,31** |
| 14. | Kesten | 25 | **3,31** |
| 15. | Aromatično bilje (lavanda i sl.) | 800 | **0,13** |
| 16. | Nove vrste voćnog sadnog materijala (goji bobice, aronija, šipak i drugo) | 250 ili prema tehnološkim uputama za 0,25 ha | max. do 25% od nabavne cijene |

Iznos potpore za voćne sadnice po korisniku može maksimalno iznositi 1.990,84 EUR godišnje.

**MJERA 6. Nabava i postavljanje sustava za navodnjavanje**

U svrhu razvoja konkurentnije poljoprivredne proizvodnje poticat će se nabava i postavljanje opreme i uređaja za navodnjavanje. Potpora se odobrava za vodno-istražne radove, kopanje ili bušenje bunara, nabavu sustava za navodnjavanje u iznosu do 25% dokumentiranih troškova.

Iznos potpore po korisniku može maksimalno iznositi 3.318,07 EUR kuna godišnje.

**MJERA 7. Nabava i postavljanje sustava za zaštitu od tuče**

Postavljanja mreža protiv tuče je redovita tehnološka mjera pri podizanju novih višegodišnjih nasada u Županiji. Zaštitne mreže sufinancirat će se u visini do 25% od uloženih sredstava.

Maksimalan iznos sredstava potpore po jednom korisniku iznosi najviše 3.318,07 EUR godišnje.

**MJERA 8. Nabava novih ili modernizacija postojećih plastenika ili staklenika**

Sufinancirat će se nabava novih plastenika i staklenika (sa ili bez sustava za navodnjavanje i grijanje), nabava novih sustava za grijanje i navodnjavanje (modernizaciju) postojećih plastenika i staklenika, nabava dvostruke folije za postojeće plastenike.

Podizanje novih ilimodernizacija postojećih plastenika ili staklenika sufinancirat će se u visini do 25% od uloženih sredstava ili maksimalno 3.318,07 EUR po jednom korisniku godišnje.

**MJERA 9. Usklađivanje proizvoda i usluga s potrebama tržišta**

Usklađivanje proizvoda i usluga s potrebama tržišta je mjera koja je usmjerena povećanju konkurentnosti gospodarskih aktivnosti u ruralnim sredinama.

Stoga će se ovom mjerom poticati:

* sufinanciranje nabave rasplodnog stada u svinjogojstvu (*do 165,90 EUR/grlo/maksimalno 3.318,07 EUR/korisnik/godišnje),*
* sufinanciranje nabavke rasplodnog stada u govedarstvu (*do 663,61 EUR/grlo/ maksimalno 3.318,07 EUR/korisnik/godišnje),*
* sufinanciranje nabave rasplodnog stada u kozarstvu i ovčarstvu (*do 66,36 EUR/grlo/maksimalno 3.318,07 EUR korisnik/godišnje),*
* nabava laktofriza *(do 1.327,22 EUR korisnik/ godišnje),*
* nabava automata za izravnu prodaju *(do 3.318,07 EUR /korisnik/ godišnje),*
* pakirnica, hladnjača, *…(do 25% vrijednosti opravdanih troškova ili maksimalno 3.318,07 EUR korisnik/godišnje),*
* subvencija troškova kemijske i mikrobiološke analize vode, hrane,… *(do 25% vrijednosti ili* *maksimalno 3.318,07 EUR korisnik/godišnje*),
* subvencija troškova modernizacije staja *(do* *25% vrijednosti opravdanih troškova ili maksimalno 3.318,07 EUR korisnik/godišnje),*
* subvencijatroškova dostizanja standarda EU *(vodonepropusne sabirne jame,…) (do* *25% vrijednosti opravdanih troškova ili maksimalno 3.318,07 EUR korisnik/godišnje),*
* sufinanciranje bilo koje druge aktivnosti u cilju modernizacije i postizanja što veće konkurentnosti (*do* *25% vrijednosti opravdanih troškova ili maksimalno 3.318,07 EUR korisnik/godišnje).*

**MJERA 10. Ekološka proizvodnja**

Potpora za ekološku proizvodnju dodijelit će se za troškove stručnog nadzora i sustava ocjenjivanja sukladnosti u ekološkoj proizvodnji u visini 100 % iznosa troškova, a najviše 663,61 EUR po korisniku godišnje.

Pravo na potporu isključivo imaju korisnici koji se nisu kandidirali na istu mjeru po Programu Ruralnog razvoja RH.

**MJERA 12. Zadružno poduzetništvo**

U cilju stvaranja obiteljskih zadruga u svrhu povećanja plasmana roba i usluga, poticat će se osnivanje, rast i razvoj istih. Potpora se odobrava u visini do 50% ukupno dokumentiranih i prihvatljivih troškova i to:

* troškova vezanih uz nabavu strojeva, postrojenja i opreme, mjernih i kontrolnih uređaja i instrumenata,
* troškova vezanih uz nabavu informacijsko-komunikacijske opreme i programa,
* troškova vezanih uz stručno usavršavanje i primjenu novih znanja i vještina,
* troškova vezanih uz individualne nastupe na domaćim i inozemnim sajmovima, svi troškovi vezani uz korištenje vanjskih usluga pri istraživanju tržišta, kreiranju robne marke, dizajniranju proizvoda, izradi web stranice i izradi promidžbenog materijala.

Maksimalan iznos sredstava potpore po jednom korisniku iznosi najviše 19.908,42 EUR godišnje.

**MJERA 14. Održiva poljoprivredna proizvodnja**

Cilj ove mjere je očuvanje sastavnica okoliša (tlo, voda, zrak, …) u poljoprivrednoj proizvodnji kroz sustav održivosti. Potpora se dodjeljuje za dio troškova održavanja plodoreda (najmanje 2 kulture/godišnje).

Iznosi i intenzitet potpore subvencionirat će se prema niže navedenoj tablici:

|  |  |
| --- | --- |
| **KULTURA** | **EUR/ha** |
| Kukuruz | **17,25** |
| Žitarice (pšenica, ječam, …) | **26,54** |
| Bundeva (tikva golica) | **132,72** |
| Uljarice (suncokret, uljana repica, …) | **53,08** |
| Krumpir | **53,08** |
| Povrće (zelje, rajčica, mrkva, luk, kelj…) | **331,80** |
| Bobičasto voće | **796,33** |
| Vinograd | **729,97** |
| Voćnjak | **663,61** |
| Krmne kulture (stočni grašak, crvena djetelina, lucerna, ...) | **33,18** |
| Šećerna repa | **46,45** |
| Aromatično i ljekovito bilje | **39,81** |
| Cvijeće i ukrasno bilje | **929,05** |
| Stoka | UG na ha |

Iznos potpore dodjeljuje se maksimalno do 2.389,01 EUR po pojedinom korisniku.

**2. KORISNICI POTPORE**

Korisnik potpore je „jedan poduzetnik“ - poljoprivredno gospodarstvo upisano u Upisnik poljoprivrednih gospodarstava koje ima sjedište, odnosno prebivalište kao i poljoprivredne površine na području Varaždinske županije.

Poljoprivrednim gospodarstvom podrazumijevaju se obiteljska poljoprivredna gospodarstva (OPG), obrti, trgovačka društva i zadruge registrirane za obavljanje poljoprivredne djelatnosti.

**3. FINANCIJSKA SREDSTVA I ROKOVI ZA PODNOŠENJE ZAHTJEVA ZA DODJELU POTPORA**

Financijska sredstva za dodjelu potpora osigurana su u visini od **897.023,00**  EUR. Zahtjevi za subvenciju se dostavljaju tijekom cijele godine, zaključno do 15.12.2024., **odnosno do utroška financijskih sredstava**. Potpora se može ostvariti samo za ulaganja provedena tijekom 2024. godine.

**4. POTREBNA DOKUMENTACIJA**

# Podnositelj zahtjeva za dodjelu potpore treba dostaviti sljedeću dokumentaciju: ispunjeni prijavni obrazac; dokaz o upisu prijavitelja u Upisnik poljoprivrednih gospodarstava; Zahtjev za potporu za 2023. ili 2024. godinu, potvrdu o poreznom statusu; izvadak iz odgovarajućeg registra u koji je prijavitelj upisan; preslike računa ili druge vjerodostojne dokumentacije; dokaze o pravnom osnovu korištenja poljoprivrednog zemljišta; polica osiguranja usjeva i nasada i/ili stoke (EU polica); ovisno o uvjetima za svaku pojedinu mjeru iz Javnog poziva.

Dokaze koji su u elektroničkom obliku dostupni javnosti, prijavitelj ne mora prilagati prijavi, već ih pribavlja nadležno upravno tijelo, a dokaze čije izdavanje iziskuje trošak, prijavitelj predaje u izvorniku kada primi obavijest da mu je potpora dodijeljena.

Prijavitelj prijavi za dodjelu potpore prilaže i izjavu s podacima o svim prijavitelju dodijeljenim potporama male vrijednosti u području poljoprivrede, dodijeljenih mu iz drugih izvora, u tekućoj i prethodne dvije proračunske godine.

**5. NAČIN PODNOŠENJA ZAHTJEVA**

Zahtjev se podnosi na posebnom obrascu za svaku pojedinu mjeru, a isti se mogu dobiti u Upravnom odijelu za poljoprivredu i zaštitu okoliša Varaždinske županije ili na web stranici [www.varazdinska-zupanija.hr](http://www.varazdinska-zupanija.hr) .

Zahtjev za potporu se može podnijeti za više mjera.

Zahtjev sa traženom dokumentacijom dostavlja se na adresu:  
Varaždinska županija  
Upravni odjel za poljoprivredu i zaštitu okoliša  
Franjevački trg 7, 42000 Varaždin  
sa naznakom «Potpore u poljoprivredi – za javni poziv».

INFORMACIJE:  
Upravni odjel za poljoprivredu i zaštitu okoliša  
Tel: 042/390-580, 390-577  
e-mail: [jasna.vresk@vzz.hr](mailto:jasna.vresk@vzz.hr); [sanja.sinko@vzz.hr](mailto:sanja.sinko@vzz.hr)Ova e-mail adresa je zaštićena od spambota. Potrebno je omogućiti JavaScript da je vidite.

**6. OSTALE ODREDBE**

Odluku/Zaključak o dodjeli potpore donosi župan, a potom sklapa ugovor s korisnikom potpore (2.654,45 eura i više). Korisnici potpora dužni su dodijeljena sredstva koristiti isključivo za odobrenu namjenu, uz nadzor zaduženih službenika. Korisnici koji nenamjenski utroše sredstva potpore ili ne dostave izvješća o korištenju istih, dužni su odobrena sredstva vratiti i sljedećih pet godina gube pravo na poticajna sredstva Varaždinske županije. Na javni poziv ne mogu se javiti podnositelji u stečaju, postupku likvidacije (zatvaranja).

Varaždinska županija zadržava pravo izmjene i poništenje ovog Javnog poziva, pri čemu ne snosi nikakvu odgovornost prema podnositeljima zahtjeva glede troškova sudjelovanja.

VARAŽDINSKA ŽUPANIJA  
Upravni odjel za poljoprivredu i zaštitu okoliša

KLASA:320-19/24-01/1  
URBROJ:2186-05-24-1